Adela Vinczeová

Adela Vinczeová, rodená Banášová, (* 12. október 1980, Bratislava) je slovenská televízna a rozhlasová moderátorka. Je dcérou politika, spisovateľa Jozefa Banáša a výtvarníčky Márie Banášovej. Širokú popularitu jej prinieslo moderovanie hudobných a zábavných programov. S celkovým počtom sedemnásť výhier vrátane piatich „absolútnych“, je najúspešnejšou účastníčkou v diváckej ankete Osobnosť televíznej obrazovky.

 Životopis 
Narodila sa v Bratislave dňa 12. októbra 1980. Jej otec pôsobil v diplomatických službách, najprv ako tlačový atašé v Berlíne, potom ako zástupca veľvyslanca vo Viedni. Adela vyrastala vo východnom Nemecku spolu so svojou staršou sestrou Máriou. Ako sama hovorí, pobyt v zahraničí ju síce vybavil jazykovými znalosťami, ale ona nedá dopustiť na rodné Slovensko. Už odmalička sa u nej prejavovalo všestranné nadanie. Popri základnej škole hrala osem rokov na klavír.

Svoj prvý casting v oblasti moderovania skúsila v roku 1994. Keď mala 14 rokov, dostala ponuku zúčastniť sa konkurzu na moderátorku. Adele sa táto ponuka zapáčila a v konkurze sa dostala až do posledného kola. Svoju prípravu uplatnila v dobe stredoškolských štúdií, kedy sa prihlásila v Televízii Markíza k možnosti výpomoci pri príprave relácie Teleráno (išlo najmä o menšie dokrútky a ankety). Tu pôsobila tri roky. Zaujala najmä svojím suchým zmyslom pre humor a sarkazmom.

Adela sa potom vrhla na štúdium vysokej školy. Vyštudovala Filozofickú fakultu Univerzity Komenského v Bratislave, odbor kulturológia. Svoju mediálnu kariéru začínala v roku 1999 vo Fun rádiu, kde pracovala popri štúdiu. Odtiaľ do povedomia ešte širšej verejnosti vstúpila moderovaním v humoristickej relácii Sedem s r.o. na Markíze. Významným medzníkom v jej kariére bol projekt Slovensko hľadá Superstar na Markíze (tri série – spolu s Martinom „Pycom“ Rauschom), neskôr uvádzala aj Let's Dance na Markíze. V novembri 2006 vydala spolu s kolegom – moderátorom z Fun rádia Matejom „Sajfom“ Cifrom – knižku Veci, o ktorých viete pomerne málo. Napriek tomu, že sa kniha predávala len mesiac, stala sa jednou z najpredávanejších kníh roka 2006.

Slovenskí aj českí diváci ju poznajú zo spoločných projektov TV Nova a TV Markíza: Test národa (2006, moderovanie s Daliborom Gondíkom) a Česko Slovenská Superstar (2009, moderovanie s Leošom Marešom). V roku 2010 bola porotkyňou česko-slovenskej televíznej show Talentmánia. V rokoch 2010/2011 uvádzala reláciu Adela show. Aktuálne sa na televíznych obrazovkách objavuje ako moderátorka talkshow Trochu inak s Adelou na RTVS, v hudobnej relácii Chart show na Markíze, od roku 2013 sa objavuje ako kapitánka v súťažno-zábavnej show RTVS Milujem Slovensko a od roku 2018 je spolu s Danom Danglom spolutvorcom zábavnej relácie 2 na 1 na Markíze. O jej obľúbenosti medzi divákmi svedčí sedemnásť výhier televíznej ceny OTO.

Adela sa po 1. ročníku Slovensko hľadá Superstar stala partnerkou speváka Tomáša Bezdedu a od roku 2009 tvorila pár s tanečníkom Petrom Modrovským. V júni 2017 sa vydala za moderátora TV Markíza Viktora Vinczeho a prijala jeho priezvisko. V novembri 2022 si spolu adoptovali dieťa. Miluje hudbu Hany Hegerovej.

 Kritika 
V roku 2015 sa stala terčom kritiky na sociálnych sieťach za podporu konšpiračného periodika Zem a Vek, kam prispieva aj jej otec Jozef Banáš. Kritizovaná bola aj za vedenie rozhovoru s breathariánom Petrom Starcom.

 Programy a relácie 
náhľad|Vinczeová v septembri 2009

RokTelevízna/Rozhlasová stanicaNázov vysielaného programuPost1998Televízia MarkízaTeleránoredaktorka1999
2013

2020Fun rádioRanná show Adela a Sajfa (2007–2013),
Adela a Sajfa (každý piatok o 17:00)moderátorka / speaker2002Slovenská televíziaFun o piatejmoderátorka2002Televízia MarkízaSedem s r.o.glosátorka2004/2005Slovenská televíziaSlovensko hľadá SuperStarmoderátorka2005Slovenská televíziaBumerangmoderátorka2006Slovenská televíziaSlovensko hľadá SuperStar IImoderátorkaTelevízia MarkízaMilionársúťažiacaTelevízia MarkízaLet's DancemoderátorkaTelevízia MarkízaTest národamoderátorka2007Televízia MarkízaSlovensko hľadá SuperStar IIImoderátorkaTelevízia MarkízaLet's Dance IImoderátorka2008Televízia MarkízaSlovensko má talentporotkyňa2009Televízia MarkízaČesko Slovenská SuperStarmoderátorkaTelevízia MarkízaLet's Dance IIIsúťažiacaTV JOJRanná show Adely a Sajfumoderátorka2010Televízia MarkízaTalentmaniaporotkyňa2010Televízia MarkízaLet's Dance IVmoderátorka2010/2011Televízia MarkízaAdela showmoderátorka2011Televízia MarkízaLet's Dance Vmoderátorka2012TV JOJRecept na bohatstvomoderátorka2012
2016RTVSOsobnosť televíznej obrazovky - OTOmoderátorka2013TA3Trochu inak v SND s Adelou Banášovoumoderátorka2013 - 2026RTVS/STVRTrochu inak s Adeloumoderátorka2013/2014RTVSColnicamoderátorka2013 - 2024RTVSMilujem Slovenskokapitánka 2014
2022Televízia MarkízaChart Showmoderátorka2014Slovenský rozhlasSpojkymoderátorka2017Televízia MarkízaLet's Dance VImoderátorka2017Česká TelevíziaČeský levmoderátorka2018 - 2024Televízia Markíza2 na 1moderátorka / spolutvorca2021RTVSBoli sme pri tommoderátorkaRTVSPečie celé Slovenskosúťažiaca2022Televízia MarkízaLet's Dance VII porotkyňa2023RTVSHit rokaglosátorka2023Televízia MarkízaLet's Dance VIIIporotkyňa2023 - 2024Televízia MarkízaMožné je všetkoúčinkujúca2024Televízia MarkízaLet's Dance IXporotkyňa2025 TV JOJMilujem Slovenskokapitánka2026online platformaTrochu inak s Adeloumoderátorka

 Referencie 

 Iné projekty 

 Externé odkazy 

 Komentáre Adely Vinczeovej na webe Hospodárskych novín

Kategória:Osobnosti z Bratislavy
Kategória:Slovenskí moderátori
Kategória:Slovenskí rozhlasoví moderátori
Kategória:Slovenskí televízni moderátori
Kategória:Česko Slovenská SuperStar
Kategória:Slovenskí vegetariáni